Nuorin tyttäremme oli reilun kuukauden ikäinen, kun lähdimme kesämatkalle Maarianhaminaan. Reissu tehtiin Ruotsin laivalla ja mukana olivat myös vanhemmat tyttäret joista toinen oli kuusivuotias ja toinen kymmenen.

Laivamatka oli hauska. Vanehmmat tytöt pyörivät pallomeressä ja pienokainen oli vaunissa ja sylissä, syötiin hyvin ja nautittiin. Perillä oltiin viikko ja sitten samanlainen laivareissu takaisin kotiin.

Pienin tytär sai hirvittävän yskän. Menimme lääkärille, joka kaikeksi onneksi sattui olemaan ns. vanha konkari ja jostain syystä, mitä en enää muista, tuli epäilleeksi hinkuyskää. Tehtiin testit ja sitähän se oli. Jouduimme (pääsimme!) silloisen Auroran sairaalan eristysosastolle hyvään hoitoon ja pikkuinen babymme oli jatkuvan valvonnan alaisena. Kuoleman vaara oli olemassa.

Myös vanhemmat sisarukset sairastuivat hinkuyskään. He yskivät puoli vuotta, jouluun saakka, ennenkuin sairaus talttui kokonaan.

Tyttöjen sairastumiseen oli syynä silloin Ruotsissa vallinnut rokotevastaisuus. Oli suurta muotia olla rokotamatta lapsiaan. ”Rokotteista tuli sairaaksi ja niistä oli vaaraa” julistettiin. En tiedä mikä tilanne Ruotsissa on nyt mutta Hesarin uutisen mukaan Suomessa ja varsinkin Pietarsaaressa ollaan varsin rokotekielteisiä, eli vapaamatkustajia. Lapset eivät sairastu, koska muut rokottavat omansa. Ainakin niin kauan kunnes rokottamattomia on tarpeeksi. Sen jälkeen alkavat sairaudet, joista ollaan päästy, jälleen jyllätä. Ja voin ihan varmuudella sanoa, että hopeavettä nauttimalla eivät tuberkuloosit ja isorokot parane. Esimerkiksi sikotautiin sairastuminen aikusena on hirvittävä sairastaa ja se voi aiheuttaa miehille lapsettomuutta. Sikotautiin liittyvä aivokalvotulehdus ja kivestulehdus ovat molemmat hävinneet rokotusten myötä.

Miten minun lapseni sitten saattoivat saada tartunnan? Koska pienin ei ollut vielä ehtinyt saada hinkuyskärokotetta, joka annettiin ainakin tuolloin 6kk:n iässä. En ymmärtänyt, kuinka hölmöä oli viedä häntä laivalle. Vanhemmat tyttäret olivat saaneet rokotteen, mutta sen voima riittää vain joitain vuosia ja se oli hiipunut. Vanhempana sairaus ei enää ole perusterveelle ihmiselle fataali.

Pieni vauva voi kuolla hinkuyskään. Sen sairastaminen on raskasta. Voin huonosti, kun luen juttuja, joissa joku, joka ei ole opiskellut lääketiedettä sen enempää kuin valelääkäri (ellei jopa vähemmän) kertoo, ettei lapsia kannata rokottaa. Kannattaapas! Keskimmäinen lapseni sai kaikki mahdolliset kuumeet ja kivut rokotuksista eikä se ilahduttanut. Ne menivät nopeasti ohi. Hinkuyskä kesti puoli vuotta kolmella lapsella ja yhdelle se olisi voinut olla kohtalokas.

En ihan oikeasti ymmärrä näitä salaliittoteorioita, joissa kaikenlaiset ajatukset lääketehtaiden suhmuroinnista jylläävät. Onko ihmisillä liikaa aikaa ja liian vähän ajanvietettä, jotta ehtivät niitä kehitellä? Ilman lääkkeitä ja lääkäreitä puolet minunkin suvustani olisi jo vainajia. Eläköön elämä ja terveys ja jippii koulutus, tiede ja tutkimus.

Kannattaa muistaa rokotukset myös aikuisena. Kun pissa on pöksyssä on myöhäistä vikistä. Parempi ehkäistä ennalta, kun siihen kerran on mahdollisuus.

Hanna